ટેમ્પલ રન પર મગજ દોડાવીદોડાવીને હાંફી રહેલી અને ઈન્સ્ટાગ્રામ પર નાર્સિસ્ટિક બનીને પ્લાસ્ટિકિયું હસ્યા કરતી સ્ક્રીનશોટ જનરેશનને ખર્ચાળ ગેમ્સમાં રસ છે. રમતિયાળ ગેમમાં તેને દિલચશ્પી રહી નથી. ગ્રાન્ડપા અને ડેડાઓનું ફિગર જેના લીધે થોડુંઘણુંય માપમાં રહ્યું છે તેવી કોઈ રમત તેને પસંદ નથી. તેને ખબર નથી કે જેનાથી તેના પિતૃઓને ઉંઘ આવતી હતી તે થાક બાળપણમાં રમવાનો અને જવાનીમાં લઠ્ઠા કૂટવાનો હતો. હવે તેને બધું રેડીમેઈડ મળી રહે છે એટલે તે નકામા કપડાંમાંથી બોલ બનાવતું નથી, ન તો બાવળ કે લીમડાની ડાળીમાંથી બનાવેલી સ્ટીક વાપરે છે અને હોકી રમે છે.